রবিবার ফের বন্ধ বিদ্য়াসাগর সেতু, কলকাতা পুলিশের তরফে কী জানানো হল?

কলকাতা: রবিবার ফের বন্ধ বিদ্যাসাগর সেতু বা দ্বিতীয় হুগলি সেতু (Vidyasagar Setu)। রক্ষণাবেক্ষণ ঘিরে ফের বড়সড় পরিবর্তন আসতে চলেছে শহরের ট্রাফিকে। কলকাতা পুলিশের বিজ্ঞপ্তি (Kolkata Police Traffic Advisory) অনুযায়ী, রবিবার, ১৬ নভেম্বর ভোর থেকে রাত পর্যন্ত সম্পূর্ণভাবে বন্ধ থাকবে বিদ্যাসাগর সেতু। এই সময় সেতুর উপর দিয়ে কোনও যান চলাচলই করবে না (Vidyasagar Setu closed November 16)।

কলকাতা পুলিশ জানিয়েছে, রবিবার সকাল ৫টা থেকে রাত ৯টা পর্যন্ত সেতুতে প্রবেশ নিষিদ্ধ থাকবে। রক্ষণাবেক্ষণের (Vidyasagar Setu Maintenance Work) গুরুত্বপূর্ণ কাজ চলার জন্যই এই ব্যবস্থা নেওয়া হয়েছে। ফলে হাওড়া–কলকাতা সংযোগকারী অন্যতম ব্যস্ত এই সেতু বন্ধ থাকায় যান চলাচলে চাপ বাড়বে, তা বলাই বাহুল্য। সেই কারণে আগে থেকেই বিকল্প রাস্তার নির্দেশিকা প্রকাশ করেছে লালবাজার। পুলিশ সূত্রে খবর, রবিবার সকালেই অতিরিক্ত পুলিশ মোতায়েন থাকবে হেস্টিংস, সিজিআর রোড, স্ট্র্যান্ড রোড-সহ গুরুত্বপূর্ণ মোড়ে।

আরও পড়ুন: হঠাৎ সিগন্যালিংয়ের কাজ, দক্ষিণেশ্বরে মেট্রো বন্ধ

কোন রুট দিয়ে যেতে হবে? কী বলছে পুলিশের নির্দেশিকা?

এজেসি বোস রোড হয়ে সেতুর দিকে যাওয়া গাড়িগুলিকে টার্ফ ভিউ থেকে গ্রেড রোড–হেস্টিংস ক্রসিং হয়ে ঘুরিয়ে দেওয়া হবে। গাড়িগুলিকে হাওড়া ব্রিজ বা খিদিরপুরের দিকে কেপি রোড ধরার পরামর্শ দেওয়া হয়েছে।

খিদিরপুর–সিজিআর রোড থেকে সেতুর দিকে যাওয়া সব গাড়িকে হেস্টিংস ক্রসিং-এ বাম দিকে ঘুরিয়ে সেন্ট জর্জেস গেট রোড–স্ট্র্যান্ড রোড–হাওড়া ব্রিজ রুটে পাঠানো হবে।